ΚΑΝΟΝΙΣΜΟΣ (ΕΟΚ) αριθ. 2302/78 ΤΟΥ ΣΥΜΒΟΥΛΙΟΥ της 29ης Σεπτεμβρίου 1978 περί της εφαρμογής της αποφάσεως αριθ. 3/78 της Μικτής Επιτροπής ΕΟΚ-Αυστρίας-κοινοτική διαμετακόμιση "περί τροποποιήσεως του παραρτήματος II της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας "περί της απλουστεύσεως των διατυπώσεων στις ανταλλαγές εμπορευμάτων μεταξύ της Ευρωπαϊκής Οικονομικής Κοινότητος αφ'ενός και της Ελλάδος και Τουρκίας αφ' ετέρου σε περίπτωση επανεξαγωγής των εν λόγω εμπορευμάτων από την Αυστρία""

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113 αυτής,

την πρόταση της Επιτροπής,

Εκτιμώντας:

ότι το άρθρο 8 παράγραφος 3 περίπτωση γ), της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας περί της απλουστεύσεως των διατυπώσεων στις ανταλλαγές των εμπορευμάτων μεταξύ της Ευρωπαϊκής Οικονομικής Κοινότητος αφ' ενός και της Ελλάδος και της Τουρκίας αφ' ετέρου, σε περίπτωση επανεξαγωγής των εν λόγω εμπορευμάτων από την Αυστρία (1), που υπεγράφη στις 11 Ιουνίου 1975, εξουσιοδοτεί τη Μικτή Επιτροπή που συνεστήθη στα πλαίσια της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας για την εφαρμογή της ρυθμίσεως της κοινοτικής διαμετακομίσεως(2), που υπεγράφη στις 30 Νοεμβρίου 1972, να εκδίδει με τη μορφή αποφάσεων, τροποποιήσεις στα παραρτήματα της συμφωνίας της 11ης Ιουνίου 1975-

ότι η Μικτή Επιτροπή έχει εκδώσει τις τροποποιήσεις στο παράρτημα II της συμφωνίας της 11ης Ιουνίου 1975, λόγω της εισαγωγής, με ισχύ από 1ης Οκτωβρίου 1978, ενός νέου υποδείγματος πιστοποιητικού κυκλοφορίας εμπορευμάτων A.TR.1 που θα χρησιμοποιηθεί στα πλαίσια της συνδέσεως μεταξύ της Ευρωπαϊκής Οικονομικής Κοινότητος και της Τουρκίας-

ότι η παρούσα τροποποίηση είναι το αντικείμενο της αποφάσεως αριθ. 3/78 της Μικτής Επιτροπής EΟΚ-Αυστρίας - κοινοτική διαμετακόμιση -- ότι είναι απαραίτητο να ληφθούν τα μέτρα που συνεπάγεται η εκτέλεση αυτής της αποφάσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 3/78 της Μικτής Επιτροπής ΕΟΚ-Αυστρίας - κοινοτική διαμετακόμιση - της 28ης Ιουλίου 1978 περί τροποποιήσεως του παραρτήματος ΙΙ της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας περί της απλουστεύσεως των διατυπώσεων στις ανταλλαγές των εμπορευμάτων μεταξύ της Ευρωπαϊκής Οικονομικής Κοινότητος αφ' ενός και της Ελλάδος και της Τουρκίας αφ' ετέρου, σε περίπτωση επανεξαγωγής των εν λόγω εμπορευμάτων από την Αυστρία, εφαρμόζεται στην Κοινότητα.

Το κείμενο της αποφάσεως παρατίθεται σε παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την 1η Οκτωβρίου 1978.

O παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Σεπτεμβρίου 1978.

Για το Συμβούλιο

Ο Πρόεδρος

J. ERTL

ΑΠΟΦΑΣΗ αριθ. 3/78 ΤΗΣ ΜΙΚΤΗΣ ΕΠΙΤΡΟΠΗΣ ΕΟΚ-ΑΥΣΤΡΙΑΣ -κοινοτική διαμετακόμιση- της 28ης Ιουλίου 1978 περί τροποποιήσεως του παραρτήματος II της συμφωνίας μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας "περί της απλουστεύσεως των διατυπώσεων στις ανταλλαγές των εμπορευμάτων μεταξύ της Ευρωπαϊκής Οικονομικής Κοινότητος αφ' ενός και της Ελλάδος και της Τουρκίας αφ' ετέρου, σε περίπτωση επανεξαγωγής των εν λόγω εμπορευμάτων από την Αυστρία" Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας περί της απλουστεύσεως των διατυπώσεων στις ανταλλαγές των εμπορευμάτων μεταξύ της Ευρωπαϊκής Οικονομικής Κοινότητος αφ' ενός και της Ελλάδος και της Τουρκίας αφ' ετέρου, σε περίπτωση επανεξαγωγής των εν λόγω εμπορευμάτων από την Αυστρία, και ιδίως το άρθρο 8 παράγραφος 3, περίπτωση γ).

Εκτιμώντας:

ότι ένα νέο υπόδειγμα πιστοποιητικού κυκλοφορίας εμπορευμάτων A.TR.1 που θα χρησιμοποιηθεί στις ανταλλαγές μεταξύ της Ευρωπαϊκής Οικονομικής Κοινότητος και της Τουρκίας πρόκειται να αντικαταστήσει από 1ης Οκτωβρίου 1978 το υπόδειγμα του παραρτήματος II της συμφωνίας-

ότι συνεπώς πρέπει να αντικατασταθεί αυτό το παράρτημα,

ΑΠΕΦΑΣΙΣΕ:

Άρθρο μόνο

Το υπόδειγμα του πιστοποιητικού κυκλοφορίας A.TR.1 του παραρτήματος II της συμφωνίας αντικαθίσταται, με ισχύ από 1ης Οκτωβρίου 1978, με υπόδειγμα που περιέχεται στην παρούσα απόφαση.

Τα έντυπα που συμφωνούν προς το παλαιό υπόδειγμα δύναται να συνεχίσουν να χρησιμοποιούνται μέχρι τις 31 Δεκεμβρίου 1979.

Έγινε στις Βρυξέλλες, στις 28 Ιουλίου 1978.

Για τη Μικτή Επιτροπή

Ο Πρόεδρος

K.PINGEL

(1) ΕΕ αριθ. Ν 188 της 19.7.1975, σ. 2.

(2) EΕ αριθ. Ν 294 της 29.12.1972, σ. 87.

ΠΑΡΑΡΤΗΜΑ II

ΠΙΣΤΟΠΟΙΗΤΙΚΟ ΚΥΚΛΟΦΟΡΙΑΣ ΕΜΠΟΡΕΥΜΑΤΩΝ

I. ΕΜΠΟΡΕΥΜΑΤΑ ΓΙΑ ΤΑ ΟΠΟΙΑ ΔΥΝΑΤΑΙ ΝΑ ΕΚΔΟΘΕΙ ΠΙΣΤΟΠΟΙΗΤΙΚΟ ΚΥΚΛΟΦΟΡΙΑΣ A.TR.1

1. Πιστοποιητικό κυκλοφορίας A.TR.1 δύναται να εκδίδεται μόνο για εμπορεύματα τα οποία στην Χώρα εξαγωγής υπάγονται σε μία από τις ακόλουθες κατηγορίες:

α) εμπορεύματα παραγόμενα στη χώρα εξαγωγής, περιλαμβανομένων και εκείνων τα οποία λαμβάνονται ή παράγονται, εν όλω ή εν μέρει από προϊόντα επί των οποίων εισεπράχθησαν οι απαιτητοί δασμοί ή οι φορολογικές επιβαρύνσεις ισοδυνάμου αποτελέσματος και τα οποία δεν έτυχαν ολικής ή μερικής επιστροφής των δασμών ή των επιβαρύνσεων αυτών-

β) εμπορεύματα σε ελεύθερη κυκλοφορία στη χώρα εξαγωγής (εμπορεύματα προερχόμενα από τρίτη χώρα, για τα οποία τηρήθηκαν οι διατυπώσεις εισαγωγής και εισεπράχθησαν οι δασμοί ή οι φορολογικές επιβαρύνσεις ισοδυνάμου αποτελέσματος και τα οποία δεν έτυχαν ολικής ή μερικής επιστροφής των δασμών ή των επιβαρύνσεων αυτών)-

γ) εμπορεύματα λαμβανόμενα ή παραγόμενα στη χώρα εξαγωγής, και στην παραγωγή των υπεισήλθαν προϊόντα για τα οποία δεν εισεπράχθησαν οι ισχύοντες δασμοί ή οι φορολογικές επιβαρύνσεις ισοδυνάμου αποτελέσματος ή τα οποία έτυχαν ολικής ή μερικής επιστροφής των δασμών ή των επιβαρύνσεων αυτών, υπό τον όρο όμως ότι εισπράττεται, όπου απαιτείται, η προβλεπόμενη γι' αυτά συμψηφιστική εισφορά.

Σημείωση: Η ένδειξη "Συμψηφιστική Εισφορά-Τουρκία" πρέπει να εμφανίζεται σε όλα τα πιστοποιητικά κυκλοφορίας A.TR.1 για εμπορεύματα λαμβανόμενα ή παραγόμενα στην Κοινότητα από προϊόντα που προέρχονται από τρίτη χώρα, για τα οποία δεν εισεπράχθησαν οι απαιτητοί δασμοί και οι φορολογικές επιβαρύνσεις ισοδυνάμου αποτελέσματος στην Κοινότητα ή την Τουρκία-

δ) εμπορεύματα εισαχθέντα αρχικά από Κράτος μέλος της συμφωνίας και τα οποία, κατά την εξαγωγή, υπάγονται σε μία από τις κατηγορίες α), β) ή γ) ανωτέρω.

Σημείωση: Στην περίπτωση των εμπορευμάτων, που εισήχθησαν αρχικά στη χώρα εξαγωγής υπό τη κάλυψη πιστοποιητικού κυκλοφορίας, το οποίο φέρει την ένδειξη "Συμψηφιστική Εισφορά-Τουρκία" ή τα πιστοποιητικά κυκλοφορίας A.TR.1 τα οποία εκδίδονται σε αντικατάσταση αυτού, πρέπει επίσης να φέρουν την ένδειξη "Συμψηφιστική Εισφορά-Τουρκία".

2. Τα γεωργικά προϊόντα πρέπει επίσης να πληρούν τους συμπληρωματικούς περί καταγωγής όρους, που προβλέπονται γι' αυτά.

3. Πιστοποιητικό κυκλοφορίας A.TR.1 δεν πρέπει να εκδίδεται για εμπορεύματα τα οποία εισάγονται αρχικά από τρίτη χώρα υπό προτιμησιακό τελωνειακό καθεστώς, λόγω της χώρας καταγωγής τους ή του τόπου αποστολής.

II. ΠΕΔΙΟ ΕΦΑΡΜΟΓΗΣ ΤΟΥ ΠΙΣΤΟΠΟΙΗΤΙΚΟΥ ΚΥΚΛΟΦΟΡΙΑΣ A.TR.1

Το πιστοποιητικό κυκλοφορίας A.TR.1. δύναται να χρησιμοποιείται μόνον εφόσον τα εμπορεύματα, στα οποία αναφέρεται, μεταφέρονται κατ' ευθείαν από τη χώρα εξαγωγής στη χώρα εισαγωγής.

Θεωρούνται ως μεταφερόμενα κατ' ευθείαν από τη χώρα εξαγωγής στη χώρα εισαγωγής:

α) τα εμπορεύματα τα οποία μεταφέρονται άνευ διελεύσεως από τα εδάφη άλλων χωρών εκτός από εκείνα της Κοινότητος ή της Τουρκίας-

β) τα εμπορεύματα τα οποία μεταφέρονται διά μέσου εδαφών άλλων από εκείνα της Κοινότητος ή της Τουρκίας ή μετά από μεταφόρτωση στα εδάφη αυτά, υπό τον όρο, ότι η διέλευση μέσω των εδαφών αυτών ή η μεταφόρτωση καλύπτονται με ενιαίο μεταφορικό έγγραφο που εκδίδεται στην Κοινότητα ή την Τουρκία.

Σημείωση: Πριν ζητηθεί η έκδοση πιστοποιητικού κυκλοφορίας A.TR.1 από τις τελωνειακές Αρχές της χώρας εξαγωγής, ο εξαγωγέας πρέπει να εξασφαλίσει την πραγματική κατ' ευθείαν μεταφορά των εμπορευμάτων στη χώρα εισαγωγής. Εμπορεύματα μη μεταφερόμενα κατ' ευθείαν υποβάλλονται σε προτιμησιακή μεταχείριση μόνον όταν προσκομίζεται πιστοποιητικό κυκλοφορίας A.TR.3.

III. ΚΑΝΟΝΕΣ ΓΙΑ ΤΗ ΣΥΜΠΛΗΡΩΣΗ ΤΟΥ ΠΙΣΤΟΠΟΙΗΤΙΚΟΥ ΚΥΚΛΟΦΟΡΙΑΣ A.TR.1

1. Το πιστοποιητικό κυκλοφορίας A.TR.1 συμπληρώνεται σε μία από τις γλώσσες στις οποίες είναι διατυπωμένη η συμφωνία και εκδίδεται σύμφωνα με την εσωτερική νομοθεσία της χώρας εξαγωγής. Όταν το πιστοποιητικό συντάσσεται στην τουρκική, πρέπει επίσης να συντάσσεται και σε μία από τις επίσημες γλώσσες της Κοινότητος.

2. Το πιστοποιητικό κυκλοφορίας A.TR.1 πρέπει να συντάσσεται στη γραφομηχανή ή με το χέρι. Στην τελευταία αυτή περίπτωση πρέπει να συμπληρώνεται με μελάνη και με κεφαλαία γράμματα. Δεν πρέπει να περιέχει διαγραφές ή πρόσθετες διορθώσεις. Οιαδήποτε αλλαγή πρέπει να γίνεται με τη διαγραφή των λανθασμένων στοιχείων και με την προσθήκη των επιθυμητών διορθώσεων. Οιαδήποτε αλλαγή πρέπει να θεωρείται από το πρόσωπο που συμπλήρωσε το πιστοποιητικό και από την Τελωνειακή Αρχή.

3. Κάθε είδος που περιλαμβάνεται στο πιστοποιητικό κυκλοφορίας A.TR.1 πρέπει να έχει προ αυτού αύξοντα αριθμό. Αμέσως μετά την τελευταία εγγραφή πρέπει να σύρεται οριζόντια γραμμή. Οι μη χρησιμοποιούμενοι χώροι πρέπει να διαγράφονται κατά τρόπο ώστε να καθίσταται αδύνατη οιαδήποτε μεταγενέστερη προσθήκη.

4. Τα εμπορεύματα πρέπει να περιγράφονται σύμφωνα με τις εμπορικές συνήθειες και με επαρκείς λεπτομέρειες, ώστε να καθίσταται δυνατή η εξακρίβωση της ταυτότητός τους.

5. Ο εξαγωγέας ή ο μεταφορέας δύνανται να συμπληρώνουν το μέρος του πιστοποιητικού που προορίζεται για τη δήλωση του εξαγωγέα με αναφορά στο μεταφορικό έγγραφο. Συνιστάται επίσης όπως ο εξαγωγέας ή ο μεταφορέας αναφέρει στο μεταφορικό έγγραφο που καλύπτει την αποστολή των εμπορευμάτων, τον αριθμό σειράς του πιστοποιητικού κυκλοφορίας A.TR.1.

IV. ΧΡΗΣΙΜΟΤΗΣ ΤΟΥ ΠΙΣΤΟΠΟΙΗΤΙΚΟΥ ΚΥΚΛΟΦΟΡΙΑΣ A.TR.1

Εφόσον χρησιμοποιείται κανονικά το πιστοποιητικό κυκλοφορίας A.TR.1 επιτρέπει ώστε τα περιγραφόμενα σ' αυτό εμπορεύματα να τύχουν στη χώρα εισαγωγής, της προοδευτικής καταργήσεως των δασμών, των ποσοτικών περιορισμών και των λοιπών μέτρων ισοδυνάμου αποτελέσματος. Εν τούτοις όταν το πιστοποιητικό κυκλοφορίας φέρει την ένδειξη "Συμψηφιστική Εισφορά-Τουρκία", τα περιγραφόμενα σ' αυτό εμπορεύματα δεν υποβάλλονται στην προτιμησιακή μεταχείριση στα Κράτη μέλη της ΕΟΚ. Οι Τελωνειακές Αρχές της χώρας εισαγωγής δύνανται, εφόσον το κρίνουν αναγκαίο, να ζητούν οιαδήποτε άλλη έγγραφο απόδειξη και ειδικώτερα μεταφορικά έγγραφα υπό την κάλυψη των οποίων τα εμπορεύματα έχουν αποσταλεί.

V. ΠΡΟΘΕΣΜΙΑ ΥΠΟΒΟΛΗΣ ΤΟΥ ΠΙΣΤΟΠΟΙΗΤΙΚΟΥ ΚΥΚΛΟΦΟΡΙΑΣ A.TR.1

Το πιστοποιητικό κυκλοφορίας A.TR.1 πρέπει να προσκομίζεται στο τελωνείο της χώρας εισαγωγής όπου έχουν προσκομισθεί τα εμπορεύματα μέσα σε προθεσμία τριών μηνών από την ημερομηνία εκδόσεως.